Sigurður fékk lausnarbréfið í gær
Sigurður Líndal lagaprófessor fékk lausnarbréf í gær, en hann baðst lausnar úr starfi sínu sem formaður stjórnarskrárnefndar fyrir helgi, eins og greint var frá hér í Morgunblaðinu á laugardag.
Að sögn Sigurðar Más Jónssonar, upplýsingafulltrúa forsætisráðuneytisins, verður nú ráðist í það í framhaldinu að finna nýjan mann til þess að leiða starf nefndarinnar.
Stjórnarskrárnefnd gaf út sína fyrstu áfangaskýrslu í júní síðastliðnum, í þeim tilgangi að skapa forsendur fyrir samráði og frekari faglegri greiningu áður en lengra er haldið. Gefinn var athugasemdafrestur til 1. október samkvæmt því sem fram kemur í tilkynningu frá forsætisráðuneytinu. Hægt er að senda athugasemdir á netfangið postur@for.is.
Þau málefni sem í upphafi nefndarstarfsins voru sett í forgang og fjallað er um í þessari fyrstu áfangaskýrslu eru: þjóðaratkvæðagreiðslur á grundvelli undirskrifta; framsal valdheimilda í þágu alþjóðasamvinnu; auðlindir og umhverfisvernd.
Sigurður Líndal lagaprófessor lýsti efasemdum um það að nokkuð komi út úr starfi nefndarinnar hér í Morgunblaðinu sl. laugardag. Jafnframt sagðist hann telja að takmarkaður áhugi væri á því meðal stjórnmálamanna að endurskoða stjórnarskrána.
agnes@mbl.is
Sigurður Líndal lagaprófessor fékk lausnarbréf í gær, en hann baðst lausnar úr starfi sínu sem formaður stjórnarskrárnefndar fyrir helgi.
Að sögn Sigurðar Más Jónssonar, upplýsingafulltrúa forsætisráðuneytisins, verður nú ráðist í það í framhaldinu að finna nýjan mann til þess að leiða starf nefndarinnar.
Sigurður Líndal lagaprófessor lýsti efasemdum um það að nokkuð komi út úr starfi nefndarinnar hér í Morgunblaðinu sl. laugardag.
Jafnframt sagðist hann telja að takmarkaður áhugi væri á því meðal stjórnmálamanna að endurskoða stjórnarskrána.